Publication: Magyar Közlöny
Issue: MK-2001-78 (Year: 2001, Number: 78)
Era: 1990-2004
Section: a 121/2001. (VII. 10.) Korm. rendelethez
Paragraph Index: 1051

1. A tagországok kormányai kötelezik magukat arra, hogy meghozzák a szükséges intézkedéseket, vagy országuk törvényhozó testületének javasolják a szükséges intézkedések meghozatalát a következők érdekében: 1.1. a postabélyegek — még ha azokat ki is vonták a forgalomból — és a nemzetközi válaszdíjszelvények hamisításának büntetése; 1.2. az alábbi Cikkek használatának vagy forgalomba hozatalának büntetése: 1.2.1. hamisított postabélyegek (még ha azokat ki is vonták a forgalomból), használt postabélyegek, valamint hamisított vagy használt bérmentesítőgép-lenyomatok illetve nyomdai lenyomatok, 1.2.2. hamisított nemzetközi válaszdíjszelvények; 1.3. a postaszolgálatban használatos bélyegek és bélyegzőlenyomatok, valamint hamisított vagy másolt, valamely tagország postaigazgatása által kibocsátottakkal összetéveszthető bélyegek és bélyegzőlenyomatok előállításával és forgalomba hozatalával megvalósított csalárd tevékenység megtiltása és megszüntetése; 1.4. kábítószerek és pszichotrop anyagok, valamint robbanó-, gyúlékony- vagy más veszélyes anyagok postai küldeményekben való elhelyezésének megakadályozása és adott esetben megbüntetése, hacsak ezt az elhelyezést az Egyezmény kifejezetten nem engedélyezi; 1.5. pedofil jellegű vagy gyermekpornográfiát tartalmazó postai küldemények továbbításának megakadályozása és büntetése.

Source: https://magyarkozlony.hu/hivatalos-lapok/f597b15385331d02cfdc386713cd11e53a5bf334/dokumentumok/0acad93b9f34ae19c6fa63949170dbc2340a2574/letoltes